Anexa nr. 2

*la Contractul de delegare*

**REGULAMENTUL**

**serviciului de salubrizare**

**CAPITOLUL I**

**Dispoziţii generale**

**SECŢIUNEA 1**

**Domeniul de aplicare**

 **ART. 1**

 (1) Prevederile prezentului Regulament se aplică serviciului public de salubrizare din raza teritorială a unităților administrativ-teritoriale al Municipiului Târgu Secuiesc, Comunei Cernat și Comunei Estelnic denumit în continuare serviciu de salubrizare, infiintat si organizat pentru satisfacerea nevoilor populaţiei, ale instituţiilor publice şi ale operatorilor economici de pe teritoriul unităţilor administrativ-teritoriale susmenționate.

 (2) Prezentul regulament-cadru stabileşte cadrul juridic unitar privind desfăşurarea serviciului de salubrizare, definind modalităţile şi condiţiile ce trebuie îndeplinite pentru asigurarea serviciului de salubrizare, indicatorii de performanţă, condiţiile tehnice, raporturile dintre operator/operatori şi utilizator.

 (3) Prevederile prezentului regulament se aplică la proiectarea, executarea, recepţionarea, exploatarea şi întreţinerea instalaţiilor şi echipamentelor din sistemul public de salubrizare, cu urmărirea tuturor cerinţelor legale specifice în vigoare.

 (4) Operatorii serviciului de salubrizare, indiferent de forma de proprietate şi de modul în care este organizată gestiunea serviciului de salubrizare, se vor conforma prevederilor prezentului regulament.

**ART. 2**

 Prezentul regulament se aplică următoarelor activităţi de salubrizare:

 a) activitatea de colectare separată și transportul separat al deșeurilor menajere și al deșeurilor similare provenind din activități comerciale din industrie și instituții, inclusiv fracții colectate separat;

**ART. 3**

 Modul de organizare şi funcţionare a serviciului de salubrizare trebuie să se realizeze pe baza următoarelor principii:

 a) protecţia sănătăţii populaţiei;

 b) responsabilitatea faţă de cetăţeni;

 c) conservarea şi protecţia mediului înconjurător;

 d) asigurarea calităţii şi continuităţii serviciului;

 e) tarifarea echitabilă, corelată cu calitatea şi cantitatea serviciului prestat;

 f) securitatea serviciului;

 g) dezvoltarea durabilă.

**ART. 4**

 Termenii şi noţiunile utilizate în prezentul regulament-cadru se definesc după cum urmează:

 4.1. autoritate competentă de reglementare - Autoritatea Naţională de Reglementare pentru Serviciile Comunitare de Utilităţi Publice, denumită în continuare A.N.R.S.C.;
  4.2. biodeşeuri - conform definiţiei din anexa nr. 1 la O.U.G nr. 92/2021 privind regimul deşeurilor;

  4.3. compost - produs rezultat din procesul de tratare aerobă şi/sau anaerobă, prin descompunere microbiană a componentei organice din deşeurile biodegradabile colectate separat supuse compostării;
  4.4. colectare - conform definiţiei prevăzute în O.U.G nr. 92/2021;
  4.5. colectare separată - conform definiţiei prevăzute în anexa nr. 1 la O.U.G nr. 92/2021 privind regimul deşeurilor;

  4.6. depozit - conform definiţiei prevăzute la Ordonanța nr. 2/2021 privind depozitarea deşeurilor, cu modificările şi completările ulterioare;
  4.7. deratizare - activitatea de stârpire a rozătoarelor prin otrăvire cu substanţe chimice sau prin culturi microbiene;

  4.8. deşeu - orice substanţă sau obiect pe care deţinătorul le aruncă ori are intenţia sau obligaţia să le arunce;

  4.9. deşeuri biodegradabile - deşeuri care suferă descompuneri anaerobe sau aerobe, cum ar fi deşeurile alimentare ori de grădină, şi care pot fi valorificate material;

  4.10. deşeu cu regim special - deşeu ale cărui manipulare, colectare, transport şi depozitare se supun unui regim reglementat prin acte normative în vederea evitării efectelor negative asupra sănătăţii oamenilor, bunurilor şi asupra mediului înconjurător;

  4.11. deşeuri din construcţii provenite din locuinţe - deşeuri generate din activităţile de reamenajare şi reabilitare interioară şi/sau exterioară a locuinţelor;

  4.12. deşeuri de ambalaje - orice ambalaje sau materiale de ambalare care satisfac cerinţele definiţiei de deşeu, exclusiv deşeuri de producţie;

  4.13. deşeuri menajere - deşeuri provenite din gospodării/locuinţe, inclusiv fracţiile colectate separat, şi care fac parte din categoriile 15.01 şi 20 din anexa nr. 2 la Hotărârea Guvernului nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase, cu completările ulterioare;

  4.14. deşeuri municipale - deşeuri menajere şi deşeuri similare, inclusiv fracţiile colectate separat;

  4.15. deşeuri periculoase - conform definiţiei prevăzute în anexa nr. 1 la O.U.G nr. 92/2021 privind regimul deşeurilor;

  4.16. deşeuri de producţie - deşeuri rezultate din activităţi industriale, ce fac parte din categoriile 03-14 din anexa nr. 2 la Hotărârea Guvernului nr. 856/2002, cu completările ulterioare;
  4.17. deşeu reciclabil - deşeu care poate constitui materie primă într-un proces de producţie pentru obţinerea produsului iniţial sau pentru alte scopuri;

  4.18. deşeuri reziduale - deşeurile nevalorificabile colectate separat, inclusiv cele rezultate în urma proceselor de tratare, altele decât deşeurile reciclabile;

  4.19. deşeuri de origine animală - subproduse de origine animală ce nu sunt destinate consumului uman, cadavre întregi sau porţiuni de cadavre provenite de la animale;
  4.20. deşeuri similare - deşeuri provenite din activităţi comerciale, din industrie şi instituţii care, din punctul de vedere al naturii şi al compoziţiei, sunt comparabile cu deşeurile menajere, exclusiv deşeurile din producţie, din agricultură şi din activităţi forestiere;

  4.21. deşeuri stradale - deşeuri specifice căilor de circulaţie publică, provenite din activitatea cotidiană a populaţiei, de la spaţiile verzi, de la animale, din depunerea de substanţe solide provenite din atmosferă;

  4.22. deşeuri voluminoase - deşeuri solide de diferite provenienţe care, datorită dimensiunilor lor, nu pot fi preluate cu sistemele obişnuite de colectare, ci necesită o tratare diferenţiată faţă de acestea, din punct de vedere al preluării şi transportului;

  4.23. deţinător de deşeuri - conform definiţiei prevăzute în anexa nr. 1 la O.U.G nr. 92/2021 privind regimul deşeurilor;

  4.24. dezinfecţie - activitatea de distrugere a germenilor patogeni cu substanţe specifice, în scopul eliminării surselor de contaminare;

  4.25. dezinsecţie - activitatea de combatere a artropodelor în stadiul de larvă sau adult cu substanţe chimice specifice;

  4.26. eliminare - conform definiţiei prevăzute la O.U.G nr. 92/2021 privind regimul deşeurilor;
  4.27. gestionarea deşeurilor - conform definiţiei prevăzute în anexa nr. 1 la O.U.G nr. 92/2021 privind regimul deşeurilor;

  4.28. gură de scurgere - componenta tehnică constructivă a sistemului de canalizare prin care se asigură evacuarea apelor pluviale;

  4.29. incinerare - operaţia de tratare termică a deşeurilor, cu sau fără recuperare de energie, realizată în instalaţii care respectă legislaţia în vigoare privind incinerarea deşeurilor;
  4.30. instalaţie de incinerare - orice instalaţie tehnică fixă sau mobilă şi echipamentul destinat tratamentului termic al deşeurilor, cu sau fără recuperarea căldurii de ardere rezultate, al cărei randament energetic este egal sau mai mare decât minimul prevăzut în anexa nr. 3 la O.U.G nr. 92/2021 privind regimul deşeurilor;

  4.31. indicatori de performanţă - parametri ai serviciului de salubrizare, realizaţi de operatorul de servicii, pentru care se stabilesc niveluri minime de calitate, urmăriţi la nivelul operatorului;

  4.32. licenţă - actul tehnic şi juridic emis de A.N.R.S.C., prin care se recunoaşte calitatea de operator al serviciului, precum şi capacitatea şi dreptul de a presta una sau mai multe activităţi ale acestuia;

  4.33. neutralizare a deşeurilor de origine animală - activitatea prin care se modifică caracterul periculos al deşeurilor de origine animală prin procesare, incinerare/coincinerare, transformarea lor în produse stabile biologic, nepericuloase pentru mediul înconjurător, animale sau om, respectiv activitatea de îngropare a acestora;

  4.34. producător de deşeuri - conform definiţiei prevăzute la O.U.G nr. 92/2021 privind regimul deşeurilor;

  4.35. reciclare - conform definiţiei prevăzute la O.U.G nr. 92/2021 privind regimul deşeurilor;
  4.36. reţetă - ansamblu de specificaţii care descriu materialele utilizate pentru o anumită operaţiune pe sortimente, cantităţi, concentraţii ale soluţiilor pentru o anumită operaţiune de deratizare, dezinfecţie sau dezinsecţie şi un anumit tip de obiectiv;

  4.37. salubrizare - totalitatea operaţiunilor şi activităţilor necesare pentru păstrarea unui aspect salubru al localităţilor;

  4.38. sistem public de salubrizare - ansamblul instalaţiilor tehnologice, echipamentelor funcţionale şi dotărilor specifice, construcţiilor şi terenurilor aferente prin care se realizează serviciul de salubrizare;

  4.39. sortare - activitatea de separare pe categorii şi stocare temporară a deşeurilor reciclabile în vederea transportării lor la operatorii economici specializaţi în valorificarea acestora;

  4.40. staţie de transfer - spaţiu special amenajat pentru stocarea temporară a deşeurilor, în vederea transportării centralizate a acestora la o staţie de tratare;

  4.41. tratare - conform definiţiei prevăzute la O.U.G nr. 92/2021 privind regimul deşeurilor;
  4.42. tratare mecano-biologică - tratarea deşeurilor municipale colectate în amestec utilizând operaţii de tratare mecanică de separare, sortare, mărunţire, omogenizare, uscare şi operaţii de tratare biologică prin procedee aerobe şi/sau anaerobe;

  4.43. tobogan - jgheab sau tubulatură folosită drept mijloc de transport prin alunecare a deşeurilor;
  4.44. utilizatori - conform definiţiei prevăzute în Legea serviciilor comunitare de utilităţi publice nr. 51/2006, republicată, cu completările ulterioare;

  4.45. valorificare - conform definiţiei prevăzute la O.U.G nr. 92/2021 privind regimul deşeurilor;

  4.46. vector - organism (insectă, rozătoare) care răspândeşte un parazit, un virus sau germeni patogeni de la un animal la altul, de la om la om ori de la animale la om.

ART. 5.

 (1) Serviciul public de salubrizare se realizează prin intermediul unei infrastructuri tehnico-edilitare specifice care, împreună cu mijloacele de colectare şi transport al deşeurilor, formează sistemul public de salubrizare a localităţilor, denumit în continuare sistem de salubrizare.

 (2) Sistemul de salubrizare este alcătuit la nivelul UAT Mun. Tg. Secuiesc, UAT Comuna Cernat și UAT Comuna Estelnic, dintr-un ansamblu tehnologic şi funcţional, care cuprinde construcţii, instalaţii şi echipamente specifice destinate prestării serviciului de salubrizare, precum:

a) puncte de colectare separată a deşeurilor, insule de deșeuri;

b) baze de întreţinere a autovehiculelor specifice serviciului de salubritate;

c) containere, pubele și saci speciali distribuiti pentru gospodarii si societati

**ART. 6**

 Operatorul Serviciului de salubrizare trebuie să îndeplinească indicatorii de performanţă aprobaţi de Asociaţia de Dezvoltare Intercomunitară „Sistem de management integrat al deșeurilor în județul Covasna (ADI-SIMD)” pe baza indicatorilor de performanţă și tehnici și sancțiunile aferente neîndepliniruu acestora, din prezentul Regulament.

 **SECŢIUNEA 2**

**Accesul la serviciul de salubrizare**

**ART. 7**

 (1) Toţi utilizatorii, persoane fizice sau juridice, de pe teritoriul localităţilor unde este organizat serviciul de salubrizare, au garantat dreptul de a beneficia de acest serviciu.

 (2) Utilizatorii au drept de acces, fără discriminare, la informaţiile publice privind serviciul de salubrizare, la indicatorii de performanţă ai serviciului, la structura tarifară şi la clauzele contractuale.

 (3) Operatorul serviciului de salubrizare este obligat ca prin modul de prestare a serviciului să asigure protecţia sănătăţii publice, utilizând numai mijloace şi utilaje corespunzătoare cerinţelor autorităţilor competente din domeniul sănătăţii publice şi al protecţiei mediului.

 (4) Operatorul serviciului de salubrizare este obligat să asigure continuitatea serviciului conform programului aprobat, cu excepţia cazurilor de forţă majoră care vor fi menţionate în contractul de delegare a serviciului.

**SECŢIUNEA 3**

**Documentaţia tehnică**

 **ART.** **8**

 (1) Prezentul regulament stabileşte documentaţia tehnică minimă pentru toti operatorii care asigură serviciul de salubrizare.

 (2) Regulamentul stabileşte documentele necesare exploatării, precum şi modul de întocmire, actualizare, păstrare şi manipulare a acestor documente.

 (3) Detalierea prevederilor prezentului regulament privind modul de întocmire, păstrare şi reactualizare a evidenţei tehnice se va face prin proceduri de exploatare specifice principalelor tipuri de instalaţii.

 **ART.** **9**

 (1) Fiecare operator va avea şi va actualiza, în funcţie de specificul activităţii de salubrizare prestate, următoarele documente:

a) actele de proprietate sau contractul prin care s-a făcut delegarea gestiunii;

b) planul cadastral şi situaţia terenurilor din aria de deservire;

c) planurile generale cu amplasarea construcţiilor şi instalaţiilor aflate în exploatare, actualizate cu toate modificările sau completările;

d) planurile clădirilor sau construcţiilor speciale având notate toate modificările sau completările la zi;

e) cărţile tehnice ale construcţiilor;

f) documentaţia tehnică a utilajelor şi instalaţiilor, şi după caz, autorizaţiile de punere în funcţiune a acestora;

g) procese-verbale de constatare în timpul execuţiei şi planurile de execuţie ale părţilor de lucrări sau ale lucrărilor ascunse;

h) proiectele de execuţie ale lucrărilor, cuprinzând memoriile tehnice, breviarele de calcul, devizele pe obiecte, devizul general, planurile şi schemele instalaţiilor şi reţelelor etc.;

i) documentele de recepţie, preluare şi terminare a lucrărilor cu:

* + - * 1. procese-verbale de măsurători cantitative de execuţie;
				2. procese-verbale de verificări şi probe, inclusiv probele de performanţă şi garanţie, buletinele de verificări, analiză şi încercări;
				3. procese-verbale de realizare a indicatorilor tehnico-economici;
				4. procese-verbale de punere în funcţiune;
				5. lista echipamentelor montate în instalaţii cu caracteristicile tehnice;
				6. procesele-verbale de preluare ca mijloc fix în care se consemnează rezolvarea neconformităţilor şi a remedierilor;
				7. documentele de aprobare a recepţiilor şi de predare în exploatare;
		1. schemele de funcţionare a instalaţiilor, planurile de ansamblu, desenele de detaliu actualizate conform situaţiei de pe teren, planurile de ansamblu şi de detaliu ale fiecărui agregat şi/sau ale fiecărei instalaţii, inclusiv planurile şi cataloagele pieselor de schimb;
		2. instrucţiunile producătorilor/furnizorilor de echipament sau ale organizaţiei de montaj privind manipularea, exploatarea, întreţinerea şi repararea echipamentelor şi instalaţiilor precum şi cărţile/fişele tehnice ale echipamentelor principale ale instalaţiilor;
		3. normele generale şi specifice de protecţie a muncii aferente fiecărui echipament, fiecărei instalaţii sau fiecărei activităţi;
		4. planurile de dotare şi amplasare cu mijloace de stingere a incendiilor, planul de apărare a obiectivului în caz de incendiu, calamităţi sau alte situaţii excepţionale;
		5. regulamentul de organizare şi funcţionare şi atribuţiile de serviciu pentru întreg personalul;
		6. avizele şi autorizaţiile legale de funcţionare pentru clădiri, laboratoare, instalaţii de măsură, inclusiv cele de protecţie a mediului obţinute în condiţiile legii;
		7. inventarul instalaţiilor şi liniilor electrice conform instrucţiunilor în vigoare;
		8. instrucţiuni privind accesul în incintă şi instalaţii;
		9. documentele referitoare la instruirea, examinarea şi autorizarea personalului;
		10. registre de control, de sesizări şi reclamaţii, de dare şi retragere din exploatare, de admitere la lucru etc.;
		11. bilanţul de proiect şi rezultatele bilanţurilor periodice întocmite conform prevederilor legale, inclusiv bilanţul de mediu.

**ART. 10**

 (1) Documentaţia de bază a lucrărilor şi datele generale necesare exploatării, întocmită de operatorii economici specializaţi în proiectare, se predă titularului de investiţie odată cu proiectul lucrării respective.

  (2) Operatorii economici care au întocmit proiectele au obligaţia de a corecta toate planurile de execuţie, în toate exemplarele în care s-au operat modificări pe parcursul execuţiei şi, în final, să înlocuiască aceste planuri cu altele noi, originale, actualizate conform situaţiei reale de pe teren, şi să predea proiectul, inclusiv în format optoelectronic, împreună cu instrucţiunile necesare exploatării, întreţinerii şi reparării instalaţiilor proiectate.

  (3) Organizaţiile de execuţie şi/sau de montaj au obligaţia ca, odată cu predarea lucrărilor, să predea şi schemele, planurile de situaţii şi de execuţie modificate conform situaţiei de pe teren. În cazul în care nu s-au făcut modificări faţă de planurile iniţiale, se va preda câte un exemplar din aceste planuri, având pe ele confirmarea că nu s-au făcut modificări în timpul execuţiei.

  (4) În timpul execuţiei lucrărilor se interzic abaterile de la documentaţia întocmită de proiectant, fără avizul acestuia.

**ART. 11** (1) Autorităţile administraţiei publice locale deţinătoare de instalaţii care fac parte din sistemul public de salubrizare, precum şi operatorii care au primit în gestiune delegată serviciul de salubrizare, în totalitate sau numai unele activităţi componente ale acestuia, au obligaţia să îşi organizeze o arhivă tehnică pentru păstrarea documentelor de bază prevăzute la art. 9 alin. (1), organizată astfel încât să poată fi găsit orice document cu uşurinţă.

  (2) La încheierea activităţii, operatorul va preda autorităţii administraţiei publice locale sau, după caz, asociaţiei de dezvoltare intercomunitare, pe bază de proces-verbal, întreaga arhivă pe care şi-a constituit-o, fiind interzisă păstrarea de către acesta a vreunui document original sau copie.

**SECŢIUNEA 4**

**Îndatoririle personalului operativ**

 **ART. 12**

 (1) Personalul de deservire operativă se compune din toţi salariaţii care deservesc construcţiile, instalaţiile şi echipamentele specifice destinate prestării serviciului de salubrizare având ca sarcină principală de serviciu supravegherea sau asigurarea funcţionării în mod nemijlocit la un echipament, într-o instalaţie sau într-un ansamblu de instalaţii.

 (2) Subordonarea pe linie operativă şi tehnico-administrativă, precum şi obligaţiile, drepturile şi responsabilităţile personalului de deservire operativă se trec în fişa postului şi în procedurile operaţionale.

 (3) Locurile de muncă în care este necesară desfăşurarea activităţii se stabileşte de operator în procedurile proprii în funcţie de:

 a) gradul de periculozitate a instalaţiilor şi a procesului tehnologic;

 b) gradul de automatizare a instalaţiilor;

 c) gradul de siguranţă necesar în asigurarea serviciului;

 d) necesitatea supravegherii instalaţiilor şi procesului tehnologic.

**ART. 13**

1. În timpul prestării serviciului personalul trebuie să asigure funcţionarea instalaţiilor, în conformitate cu regulamentele de exploatare, instrucţiunile/procedurile tehnice interne, graficele/diagramele de lucru şi dispoziţiile personalului ierarhic superior pe linie operativă sau tehnico-administrativă.
2. Prestarea serviciului de salubrizare privind colectarea şi transportul deşeurilor municipale trebuie realizată în astfel de condiţii încât să se asigure:
3. protejarea sănătăţii populaţiei;
4. protecţia mediului înconjurător;
5. menţinerea curăţeniei şi crearea unei estetici corespunzătoare a localităţilor;
6. conservarea resurselor naturale prin reducerea cantităţii de deşeuri şi reciclarea acestora;
7. continuitatea serviciului.

**CAPITOLUL II**

**Asigurarea serviciului de salubrizare şi condiţii de funcţionare**

**SECŢIUNEA 1**

**Colectarea separata si transportul separat al deseurilor menajere si al deseurilor similare provenind din activitati comerciale din industrie si institutii, inclusiv fractii colectate separat**

**ART. 14**

Următoarele categorii de deșeuri vor fi colectate separat de pe teritoriul unităților administrativ – teritoriale și transportate la instalațiile de tratare, sortare respectiv eliminare:

1. deşeuri reziduale - transportate la depozitul de deșeuri din cadrul CMID Borosneu Mare si/sau statia de transfer din Tg. Secuiesc;
2. deşeuri biodegradabile - transportate la stația de compostare la CMID Borosneu Mare si/sau statia de transfer din Tg. Secuiesc, doar cele din mediul urban;
3. deşeuri reciclabile (hârtie şi carton, plastic şi metal, sticlă), inclusiv deşeuri de ambalaje- transportate la stația de sortare de la CMID Borosneu Mare si/sau statia de transfer din Tg. Secuiesc; sticla si lemnul va putea fi valorificată direct de către operatorul de colectare sau transportata la CMID Borosneu Mare si/sau statia de transfer din Tg. Secuiesc;
4. deşeuri periculoase din deşeurile menajere - transportate la depozitul de deșeuri conforma la CMID Borosneu Mare si/sau statia de transfer din Tg. Secuiesc;
5. deşeuri voluminoase provenite de la populaţie, instituţii publice şi operatori economici - transportate la depozitul de deșeuri conforma la CMID Borosneu Mare si/sau statia de transfer din Tg. Secuiesc.

 **ART. 15**

 Operatorii care colectează, transportă, tratează, stochează sau depozitează deşeuri trebuie să cunoască:

 a) tipul şi cantitatea de deşeuri care urmează să fie eliminate;

 b) cerinţele tehnice generale;

 c) măsurile de precauţie necesare;

 d) informaţiile privind originea, destinaţia şi tratarea deşeurilor, precum şi tipul şi cantitatea de deşeuri, date care trebuie prezentate, la cerere, autorităţilor competente.

**ART. 16**

(1) Operatorul, împreună cu autoritatea administraţiei publice locale, au obligaţia să identifice toţi producătorii de deşeuri, indiferent de natura acestor deşeuri şi să acţioneze în vederea creării facilităţilor necesare activităţii de colectare

(2) Autoritatea administraţiei publice locale instituie și aprobă tarife/taxe speciale de salubrizare, pentru constituirea fondurilor pentru finanțarea activităților componente ale serviciului de salubrizare.

**ART. 17**

1. Persoanele fizice şi juridice producătoare de deşeuri municipale trebuie să realizeze activitatea de colectare separată, conform sistemului de colectare stabilit la, în condiţii salubre, în spaţii special amenajate și asigurate de către UAT/Operator.

 (2) Fracţia biodegradabilă din deşeurile menajere şi similare va fi colectată separat în containere și recipienți special destinați acestui scop şi vor fi transportate și predate la Stația de transfer/CMID Boroșneu Mare.

 (3) În vederea realizării activităţii de colectare, punctele de colectare amenajate vor fi dotate cu recipienți de colectare prin grija operatorului sau a autorității publice locale, după caz. La gospodăriile individuale colectarea se va face in recipiente, pungi/saci sau alte mijloace care prezintă un grad de siguranță ridicat din punct de vedere sanitar sau al protecției mediului. Operatorul va suplimenta capacitatea de colectare, inclusiv prin mărirea numărului de recipienți, în cazul în care se dovedeşte că volumul acestora este insuficient.

 (4) Recipientele și containerele folosite pentru colectarea separată a diferitelor categorii de deşeuri municipale şi asimilabile acestora, vor fi inscripţionați cu denumirea deșeurilor pentru care sunt destinate şi marcate în diverse culori prin vopsire sau aplicare de folie adezivă, conform prevederilor Ordinului nr. 1.281/2005 al Ministrului Mediului şi Gospodăririi Apelor, respectiv nr. 1.121/2006 al Ministrului Administraţiei şi Internelor.

**ART. 18**

  (1) Punctele de colectare vor fi dotate cu recipiente marcate în culorile stabilite de actele normative în vigoare, având capacitatea de stocare corelată cu numărul de utilizatori arondaţi şi cu frecvenţa de ridicare, asigurând condiţii de acces uşor pentru autovehiculele destinate colectării.
  (2) Numărul de recipiente de colectare a deşeurilor municipale se stabileşte conform tabelului 2 din Standardul SR 13387:1997, Salubrizarea localităţilor. Deşeuri urbane. Prescripţii de proiectare a punctelor pentru precolectare.

  (3) În vederea prevenirii utilizării fără drept a recipientelor de colectare a deşeurilor municipale, acestea vor fi inscripţionate cu un marcaj de identificare realizat astfel încât să nu poată fi şters fără ca prin această operaţie să nu rămână urme vizibile.

  (4) Operatorul va suplimenta capacitatea de colectare, inclusiv prin mărirea numărului de recipiente, în cazul în care se dovedeşte că volumul acestora este insuficient şi se stochează deşeuri municipale în afara lor.

  (5) Menţinerea în stare salubră, ventilarea, deratizarea, dezinfecţia şi dezinsecţia punctelor de colectare revin persoanelor fizice şi/sau juridice în cazul în care acestea se află în spaţii aparţinând utilizatorului ori operatorului în cazul când acestea sunt amplasate pe domeniul public.

  (6) Pentru asociaţiile de locatari/proprietari, condominii, gospodării individuale, care nu dispun de spaţiile interioare de colectare a deşeurilor se vor amenaja puncte de colectare exterioare dotate cu recipiente pentru colectarea separată a deşeurilor. Aceste puncte vor fi amenajate conform prevederilor din strategia locală de dezvoltare a serviciului şi amplasate în locuri care să permită accesul uşor al autovehiculelor de colectare. Stabilirea locului de amplasare a punctelor de colectare se va face astfel încât distanţa până la ferestrele spaţiilor cu destinaţie de locuinţă să fie mai mare de 10 m.

  (7) Platformele spaţiilor necesare colectării deşeurilor care se vor realiza prin grija autorităţilor administraţiei publice locale vor fi în mod obligatoriu betonate sau asfaltate, în mediul urban, şi în cazul în care nu sunt asigurate condiţii de scurgere a apei provenite din exfiltraţii ori a celei meteorice, vor fi prevăzute cu rigole de preluare, racordate la reţeaua de canalizare.

  (8) Operatorul va urmări starea de etanşeitate a recipientelor de colectare urmând a le înlocui imediat pe cele care s-au deteriorat.

**ART. 19**

  (1) În funcţie de sistemul de colectare separată adoptat prin strategia de dezvoltare a serviciului public de salubrizare a localităţilor, colectarea în containere şi recipiente a deşeurilor menajere şi similare se realizează astfel:

  a) deşeurile reziduale se colectează în recipiente de culoare gri/negru şi sunt de tip:

  1. resturi de carne şi peşte, gătite sau proaspete;

  2. resturi de produse lactate (lapte, smântână, brânză, iaurt, unt, frişcă);

  3. ouă întregi;

  4. grăsimi animale şi uleiuri vegetale (în cazul în care nu se colectează separat);

  5. excremente ale animalelor de companie;

  6. scutece/tampoane;

  7. cenuşă de la sobe (dacă se ard şi cărbuni);

  8. resturi vegetale din curte tratate cu pesticide;

  9. lemn tratat sau vopsit;

  10. conţinutul sacului de la aspirator;

  11. mucuri de ţigări;

  12. veselă din porţelan/sticlă spartă, geamuri sparte.

  b) deşeurile biodegradabile se colectează în recipiente de culoare maro şi sunt de tip:

  1. resturi de fructe şi de legume proaspete sau gătite;

  2. resturi de pâine şi cereale;

  3. zaţ de cafea/resturi de ceai;

  4. păr şi blană;

  5. haine vechi din fibre naturale (lână, bumbac, mătase) mărunţite;

  6. coji de ouă;

  7. coji de nucă;

  8. cenuşă de la sobe (când se arde numai lemn);

  9. rumeguş, fân şi paie;

  10. resturi vegetale din curte (frunze, crengi şi nuiele mărunţite, flori);

  11. plante de casă;

  12. bucăţi de lemn mărunţit;

  13. ziare, hârtie, carton mărunţite, umede şi murdare.

  c) deşeurile reciclabile de tip hârtie şi carton, curate şi mărunţite, se colectează în recipiente de culoare albastră;

  d) deşeurile reciclabile din material de tip plastic şi metal se colectează în recipiente de culoare galbenă;

  e) deşeurile reciclabile din material de tip sticlă albă/colorată se colectează, pe culori, în recipiente de culoare alb/verde, nefiind permis amestecul sticlei cu deşeuri din materiale de tip porţelan/ceramică;

 f) deșeurile reciclabile din casele particulare se colectează din saci plastic transparente inscripționate, oferite de către Operator.

**ART. 20**

  (1) După colectare, deşeurile menajere şi deşeurile similare vor fi supuse procesului de sortare/tratare.
  (2) Este interzisă depozitarea deşeurilor biodegradabile şi a deşeurilor reciclabile colectate separat.

**ART. 21**

  (1) Colectarea deşeurilor "din poartă în poartă" în Municipiul Târgu Secuiesc se realizează cu următoarele frecvenţe de colectare:

  a) pentru deşeurile reciclabile uscate, o dată la două săptămâni;

  b) pentru deşeurile reziduale, o dată pe săptămână;

 c) pentru biodeșeuri o data pe săptămână, în perioada 15 aprilie-15 Noiembrie, în zona centrală, de la sectorul alimentar, hoteluri, pieţe, spitale, grădiniţe şi creşe şi o dată la două zile în celelalte cazuri; și o dată la 2 săptămâni, în perioada 15 noiembrie- 15 aprilie.

  (2) Colectarea din punctele de colectare din Mun. Târgu Secuiesc se realizează cu următoarele frecvenţe de colectare:

  a) pentru deşeurile reciclabile uscate, de 4 ori pe săptămână;

  b) pentru deşeurile biodegradabile şi reziduale zilnic, de 6 ori pe săptămână.

  (1) Colectarea deşeurilor "din poartă în poartă" în comunele Cernat și Estelnic se realizează cu următoarele frecvenţe de colectare:

  a) pentru deşeurile reciclabile uscate, o dată la două săptămâni;

  b) pentru deşeurile reziduale, o dată la două săptămâni;

  (2) Colectarea din punctele de colectare din comuna Cernat se realizează cu următoarele frecvenţe de colectare:

  a) pentru deşeurile reciclabile uscate, o dată pe săptămână;

  b) pentru deşeurile reziduale o data pe săptămână.

**ART. 22**

  (1) Colectarea deşeurilor menajere şi similare se poate face în următoarele moduri:

  a) colectarea în containere/recipiente închise;

  b) colectare realizată prin selectare în saci/pungi de plastic asiguraţi de operator în cazul în care este în imposibilitate de a asigura recipient/container;

  c) alte sisteme care îndeplinesc condiţiile impuse prin normele igienico-sanitare şi de protecţie a mediului.

  (2) Colectarea deşeurilor municipale se efectuează folosindu-se doar autovehicule special echipate pentru transportul acestora.

  (3) Vehiculele vor fi încărcate astfel încât deşeurile să nu fie vizibile şi să nu existe posibilitatea împrăştierii lor pe calea publică. Fiecărui vehicul i se va asigura personalul necesar pentru executarea operaţiunilor specifice, în condiţii de siguranţă şi de eficienţă.

  (4) Încărcarea deşeurilor municipale în autovehiculele transportatoare se face direct din recipiente. Este interzisă descărcarea recipientelor pe sol în vederea încărcării acestora în autovehicule.
  (5) Personalul care efectuează colectarea este obligat să manevreze recipientele astfel încât să nu se producă praf, zgomot sau să se răspândească deşeuri în afara autovehiculelor de transport. După golire, recipientele vor fi aşezate în locul de unde au fost ridicate.

  (6) În cazul deteriorării unor recipiente, pungi/saci de plastic şi al împrăştierii accidentale a deşeurilor în timpul operaţiunii de golire, personalul care execută colectarea este obligat să încarce întreaga cantitate de deşeuri în autovehicul, astfel încât locul să rămână curat, fiind dotat corespunzător pentru această activitate.

  (7) Personalul care execută colectarea este obligat să încarce în autovehicule întreaga cantitate de deşeuri existente la punctele de colectare, lăsând locul curat şi măturat chiar dacă există deşeuri municipale amplasate lângă containerele de colectare.

  (8) În cazul în care în/lângă recipientele sau containerele de colectare sunt depozitate şi deşeuri din construcţii, acestea vor fi colectate separat, după caz, înştiinţând în scris utilizatorul despre acest fapt, precum şi despre suma suplimentară pe care trebuie s-o plătească pentru colectarea acelor deşeuri.

**ART. 23**

  Operatorul are obligaţia să colecteze toate anvelopele abandonate pe domeniul public, inclusiv cele de la punctele de colectare a deşeurilor municipale, şi să le predea persoanelor juridice care desfăşoară activitatea de colectare a anvelopelor uzate sau celor care preiau responsabilitatea gestionării anvelopelor uzate de la persoanele juridice care introduc pe piaţă anvelope noi şi/ori anvelope uzate destinate reutilizării, dacă acesta nu este autorizat pentru această activitate în condiţiile legii.

**ART. 24**

  Colectarea deşeurilor menajere periculoase se realizează cu maşini specializate pentru colectarea şi transportul deşeurilor periculoase. Colectarea se va realiza după un program stabilit la începutul anului în puncte fixe. Atât programul de colectare, cât şi punctele de staţionare a maşinii vor fi comunicate cetăţenilor din fiecare unitate administrativ-teritorială la începutul fiecărui an. Deşeurile periculoase menajere colectate vor fi transportate şi stocate temporar în spaţiile special amenajate în acest scop. Preluarea, stocarea temporară, precum şi tratarea şi eliminarea deşeurilor periculoase menajere se realizează în condiţiile legii.

**ART. 25**

  Deşeurile rezultate din îngrijiri medicale acordate la domiciliul pacientului sau cele rezultate din activitatea de îngrijiri medicale acordate în cabinete medicale amplasate în condominii au acelaşi regim cu cel al deşeurilor rezultate din activitatea medicală, conform reglementărilor legale specifice. Persoanele care îşi administrează singure tratamente injectabile la domiciliu şi cadrele medicale care aplică tratamente la domiciliu sunt obligate să colecteze deşeurile rezultate în recipiente cu pereţi rezistenţi (cutii din carton, cutii din metal etc.), pe care le vor depune la cea mai apropiată unitate de asistenţă medicală publică, care are obligaţia de a le primi. Cabinetele medicale vor respecta legislaţia specifică în domeniu. Se interzice colectarea deşeurilor rezultate din îngrijiri medicale în containerele de colectare a deşeurilor municipale.

**ART. 26**

  (1) În cazul unităţilor sanitare şi veterinare, operatorii de salubrizare sunt responsabili numai pentru colectarea deşeurilor similare celor menajere. Este interzisă amestecarea cu deşeurile similare sau predarea către operatorii de salubrizare, dacă aceştia nu sunt autorizaţi, a următoarelor categorii de deşeuri rezultate din activităţile unităţilor sanitare şi din activităţi veterinare şi/ori cercetări conexe:

  a) obiecte ascuţite;

  b) fragmente şi organe umane, inclusiv recipiente de sânge şi sânge conservat;

  c) deşeuri a căror colectare şi eliminare fac obiectul unor măsuri speciale privind prevenirea infecţiilor;

  d) substanţe chimice periculoase şi nepericuloase;

  e) medicamente citotoxice şi citostatice;

  f) alte tipuri de medicamente;

  g) deşeurile de amalgam de la tratamentele stomatologice.

  (2) Colectarea şi stocarea deşeurilor prevăzute la alin. (1) se realizează în condiţiile reglementate de legislaţia specifică, aplicabilă deşeurilor medicale. Colectarea, transportul şi eliminarea acestor tipuri de deşeuri se realizează de către operatori economici autorizaţi în condiţiile legii.

**ART. 27**

  (1) Deşeurile voluminoase constau în deşeuri solide de dimensiuni mari, precum mobilier, covoare, saltele, obiecte mari de folosinţă îndelungată, altele decât deşeurile de echipamente electrice şi electronice, care nu pot fi preluate cu sistemele obişnuite de colectare a deşeurilor municipale.

  (2) Autorităţile administraţiei publice locale au obligaţia de a organiza colectarea, transportul, depozitarea şi valorificarea deşeurilor voluminoase provenite de la populaţie, instituţii publice şi operatori economici.

  (3) Deşeurile voluminoase provenite de la deţinătorii de deşeuri vor fi colectate periodic de către operatorul de salubrizare, conform unui program întocmit şi aprobat de autoritatea administraţiei publice locale.

  (4) Colectarea se va realiza separat, pe categorii de deşeuri, prin stabilirea zilelor şi intervalului orar de aşa natură încât deţinătorii de deşeuri voluminoase să poată preda aceste deşeuri, iar operatorul serviciului de salubrizare să poată asigura colectarea şi transportul periodic al deşeurilor voluminoase spre instalaţiile de tratare.

  (5) Deşeurile voluminoase vor fi transportate de deţinătorul acestora în vederea preluării de către operatorul de salubrizare, în locurile stabilite de autoritatea locală şi amenajate în acest scop şi unde există căi de acces pentru mijloacele de transport. Dacă acest lucru nu este realizabil, din cauza spaţiului limitat, deşeurile vor fi aduse de deţinător în alte locuri special stabilite de autoritatea administraţiei publice locale sau direct la mijlocul de transport în locul/la data/ora stabilite, astfel încât să nu fie incomodată circulaţia rutieră.

  (6) Colectarea deşeurilor voluminoase se poate face şi direct de la deţinătorul acestora, în urma solicitării adresate către operatorul de salubrizare, cu specificarea caracteristicelor şi cantităţilor acestora. În această situaţie, operatorul de salubrizare poate să stabilească o altă dată şi oră decât cea aprobată de autoritatea administraţiei publice locale, în cadrul programelor de colectare a deşeurilor voluminoase, dacă operaţia de colectare, prin corelarea volumului deşeurilor preluate şi capacitatea de transport afectată, se justifică din punct de vedere economic.

  (7) Operatorul trebuie să aibă un sistem de evidenţă a gestionării deşeurilor voluminoase din care să rezulte:

  a) data în care s-a realizat colectarea, transportul şi depozitarea la instalaţia de tratare;

  b) punctele de colectare de unde s-a făcut colectarea;

  c) cantităţile totale preluate de la populaţie, persoane juridice de drept public şi privat;

  d) cantităţile de deşeuri rezultate în urma tratării, pe sortimente;

  e) cantităţile ce urmează a fi transportate la depozitul de deşeuri.

**ART. 28**

  (1) Transportul deşeurilor, în funcţie de tipul acestora, se realizează numai de operatorul serviciului de salubrizare care trebuie să utilizeze autovehicule destinate acestui scop, acoperite şi prevăzute cu dispozitive de golire automată a recipientelor de colectare, care să nu permită împrăştierea deşeurilor sau a prafului, emanarea de noxe sau scurgeri de lichide în timpul transportului.

   (2) Starea tehnică a autovehiculelor trebuie să fie corespunzătoare circulaţiei pe drumurile publice şi să prezinte o bună etanşeitate a benelor de încărcare, fără scurgeri de levigat sau alte lichide.

  (3) Autovehiculele care transportă deşeuri municipale trebuie să aibă un aspect îngrijit şi să fie personalizate cu sigla operatorului.

  (4) Autovehiculele trebuie să aibă dimensiunile adaptate la condiţiile de drum, structura localităţilor şi structura arhitecturală a diferitelor clădiri, dotarea tehnică necesară pentru intervenţie în cazul unor accidente sau defecţiuni apărute în timpul transportării deşeurilor.

  (5) Personalul operativ care deserveşte mijloacele auto trebuie să fie instruit pentru efectuarea transportului în condiţii de siguranţă, să deţină toate documentele de însoţire şi să nu abandoneze deşeurile pe traseu.

  (6) Pentru deplasare se vor folosi traseele cele mai scurte, cu cel mai redus risc pentru sănătatea populaţiei şi a mediului, care au fost aprobate de autorităţile administraţiei publice locale. Pentru minimizarea distanţelor de transport se vor utiliza staţiile de transfer.

  (7) Consiliile locale sau asociaţiile de dezvoltare intercomunitară, după caz, stabilesc arterele şi intervalul orar de colectare a deşeurilor municipale, în funcţie de trafic şi de posibilităţile de acces ale operatorului la spaţiile de colectare.

  (8) Vehiculele vor fi întreţinute astfel încât să corespundă scopului propus, benele şi containerele vor fi spălate la cel mult două zile şi vor fi dezinfectate săptămânal în interior şi la exterior, conform normelor tehnice precizate de producător sau în actele normative în vigoare, numai în spaţiile care sunt dotate cu sisteme de colectare a apelor uzate provenite din spălare, separat de sistemul de canalizare al localităţii. Apele uzate provenite din spălatul autovehiculelor vor fi transportate la staţia de epurare a apelor uzate a localităţii, dacă nu există staţie de epurare proprie.

(9) Intervalul orar de colectare a deşeurilor municipale, va fi stabilit preferabil între orele 07.00-18.00, în funcţie de trafic şi de posibilităţile de acces ale operatorului la spaţiile de colectare.

(10) Vehiculele vor fi întreţinute astfel încât să corespundă scopului propus, benele şi containerele vor fi spălate şi vor fi dezinfectate in mod regulat în interior şi la exterior, conform normelor tehnice precizate de producător sau în actele normative în vigoare. Apele uzate provenite din spălatul autovehiculelor vor fi transportate la staţia de epurare a apelor uzate sau vor fi deversate în sistemul de canalizare, după decantarea grăsimilor şi a sedimentelor în instalaţie proprie.

(11) Tariful de salubrizare în totalitatea lui cuprinde colectarea, transportul şi depozitarea deşeurilor precolectate de utilizatorii persoane fizice si juridice. Cantitatile de deseuri ce trebuie colectate este separat, astfel:

(11.1) **Municipiul Targu Secuiesc:**

**Persoane fizice:** Lunar va fi colectat deseu maxim de 0.081 mc, anual 1 mc deseu/persoana (26,10 kg/luna). Cantităţile suplimentare se vor colecta numai în saci preplătiţi sau în baza comenzii suplimentare a utilizatorului transmis în scris operatorului. Cantităţile colectate suplimentare se vor factura în plus, în afara celor colectate în saci preplătiţi.

(11.2) **Comuna Cernat:**

Persoane fizice: Lunar va fi colectat deseu in cantitate maxima de 0.036 mc, anual 0.43 mc/persoana (11.40 kg/luna).

(11.3) **Comuna Estelnic:**

Persoane fizice: Lunar va fi colectat deseu in cantitate maxima de 0.036 mc, anual 0.43 mc/persoana (11.10 kg/luna).

(11.4) **Persoane juridice indiferent de localitate:**

**Categoria I:** la institutii si agenti economici care au in dotare containere/pubele standard (4 mc, 1.1 mc, 120 mc, 7 mc, 240 l) cantitatea de deseuri menajere va fi stabilita pe baza de contract in functie de solicitari si de volumul containerelor de colectare aflate in dotare, dar nu mai putin de 2 mc/unitate (646 kg/luna), cantitatile colectate suplimentar fata de contract se vor factura in plus pe baza aviz de insotire a marfii. Din aceasta categorie fac parte:

* Scoli, gradinite
* Institutii publice
* Institutii sanitare
* Societati comerciale cu peste 25 angajati
* Piete
* Restaurante, discoteci, puburi, berarii, crasme
* Magazine alimentare si mixte
* Supermarketuri
* Pompe funebre
* Florarii
* Diverse fabrici

**Categoria II**: pentru aceasta categorie de agenti economici se stabileste o cantitate de 2 mc/luna/ punct de lucru/sediu (646 kg/luna):

- Depozite materiale de constructii/combustibili/diverse

- Depozite en-gros

 In cazul depasirii acestor cantitati lunare, operatorul va emite aviz de insotire a marfii, conform careia va fi transportata si facturata deseurile colectate peste cantitatile prevazute in contract.

**Categoria III:** pentru aceasta categorie se stabileste o cantitate de deseuri de 1 mc/luna/punct de lucru (323 kg/luna):

* Diverse magazine nonalimentare cu suprafață peste 40 m2
* Diverse magazine alimentare și mixte cu suprafață sub 40 m2
* Diverse ateliere
* Macelarii
* Birouri peste 2 angajati
* Magazine second-hand

In cazul depasirii acestor cantitati lunare, operatorul va emite aviz de insotire a marfii, conform careia va fi transportata si facturata deseurile colectate peste cantitatile prevazute in contract.

**Categoria IV:** - Pentru prestatori de servicii – magazine nonalimentare cu o suprafață sub 40 m2, saloane de infrumusetare si intretinere corporala, birouri sub 2 angajati, bijuterii, chioscuri de ziare, cabinete medicale si veterinare, vanzatori ambulanti, ocazionali in piete si targuri, sali de sport si fitness, se stabileste o cantitate de 0.5 mc/luna/punct de lucru (161 kg/luna). In cazul depasirii acestor cantitati lunare, operatorul va emite aviz de insotire a marfii, conform careia va fi transportata si facturata deseurile colectate peste cantitatile prevazute in contract.

Pentru utilizatorii care nu se incadreaza in nici una din aceste categorii, operatorul va stabili la incheierea contractului cantitatile de deseuri ce le revin, dar nu mai putin de 0.5 mc/luna/punct de lucru (161 kg/luna). In cazul depasirii acestor cantitati lunare, operatorul va emite aviz de insotire a marfii, conform careia va fi transportata si facturata deseurile colectate peste cantitatile prevazute in contract.

Pentru persoane juridice care folosesc aceeasi incinta (incapere, care nu este egala cu aceeasi adresa), daca sunt mai mult de 2 persoane juridice, pentru fiecare persoana juridica se scade 0.10 mc (32,3 kg/luna) din minimul volumului de deseuri colectat, respectiv facturat. In cazul depasirii acestor cantitati lunare, operatorul va emite aviz de insotire a marfii, conform careia va fi transportata si facturata deseurile colectate peste cantitatile prevazute in contract.”

(12) Asociația de dezvoltare intercomunitară ”Sistem Integrat de Management al Deșeurilor în județul Covasna”, poate aplica tarife diferenţiate, stimulative pentru colectarea selectivă a deşeurilor se poate diminua valoarea facturii, corespunzător cantităţilor de deşeu valorificabil predat.

**ART. 29**

  (1) În situaţia în care, ca urmare a execuţiei unor lucrări planificate la infrastructura tehnico-edilitară, este împiedicată utilizarea punctelor de colectare stabilite şi/sau accesul autovehiculelor destinate transportului deşeurilor municipale şi/sau al oricărui alt tip de deşeu, operatorul, pe baza notificării transmise de autoritatea administraţiei publice locale, trebuie să anunţe utilizatorii cu cel puţin 5 zile înainte despre situaţia intervenită, durata acesteia, punctele de colectare care se utilizează temporar în această perioadă şi programul de colectare.

  (2) Pe toată această perioadă operatorul are obligaţia să doteze punctele de colectare care urmează a fi folosite temporar de utilizatorii afectaţi cu recipiente suficiente şi să reducă intervalul între două colectări succesive, dacă este cazul.

  (3) În cazul apariţiei unor intemperii ce au ca efect întreruperea serviciului sau diminuarea cantităţilor contractate de la utilizatori, operatorul are obligaţia să anunţe această situaţie şi să factureze numai cantităţile sau serviciile efectiv realizate.

**ART. 30**

  Operatorii economici producători de deşeuri, precum şi operatorii economici specializaţi în conceperea şi proiectarea activităţilor tehnologice ce pot genera deşeuri au următoarele obligaţii:

  a) să adopte, încă de la faza de concepţie şi proiectare a unui produs, soluţiile şi tehnologiile de eliminare sau de diminuare la minimum posibil a producerii deşeurilor;

  b) să ia măsurile necesare de reducere la minimum a cantităţilor de deşeuri rezultate din activităţile existente;

  c) să nu amestece deşeurile periculoase cu deşeuri nepericuloase;

  d) să nu genereze fenomene de poluare prin descărcări necontrolate de deşeuri în mediu;
  e) să ia măsurile necesare astfel încât eliminarea deşeurilor să se facă în condiţii de respectare a reglementărilor privind protecţia populaţiei, a mediului şi a prezentului regulament-cadru;

  f) să nu abandoneze deşeurile şi să nu le depoziteze în locuri neautorizate;

  g) să separe deşeurile înainte de colectare, în vederea valorificării sau eliminării acestora.

**ART. 31**

  Operatorii care prestează activitatea de colectare şi transport al deşeurilor municipale au şi următoarele obligaţii:

  a) să deţină toate documentele necesare de însoţire a deşeurilor transportate, din care să rezulte provenienţa deşeurilor/locul de încărcare, tipurile de deşeuri transportate, locul de destinaţie şi, după caz, cantitatea de deşeuri transportate şi codificarea acestora conform legii;

  b) să folosească traseele cele mai scurte şi/sau cu cel mai redus risc pentru sănătatea populaţiei şi a mediului şi care au fost aprobate de autorităţile administraţiei publice locale;

  c) să nu abandoneze deşeuri pe traseu şi să le ridice în totalitate pe cele ale utilizatorilor sau cele existente pe traseul de colectare şi transport, cu excepţia celor periculoase care nu sunt înglobate în deşeurile municipale;

  d) să informeze populaţia privind colectarea separată a deşeurilor, precum şi modalităţile de prevenire a generării deşeurilor. Informarea şi conştientizarea populaţiei se va realiza prin campanii de informare şi conştientizare, prin distribuţia de pliante, broşuri, afişe, prin activităţi educative, prin clipuri publicitare la radio şi televiziune.

**SECŢIUNEA a 2-a
  Colectarea şi transportul deşeurilor provenite din locuinţe, generate de activităţi de reamenajare şi reabilitare interioară şi/sau exterioară a acestora**

**ART. 32**

  Deşeurile din construcţii provenite de la populaţie sunt deşeuri solide generate de activităţi de reamenajare şi reabilitare interioară şi/sau exterioară a locuinţelor proprietate individuală. În mod uzual, aceste deşeuri conţin beton, ceramică, cărămizi, ţigle, materiale pe bază de ghips, lemn, sticlă, materiale plastice, metale, materiale de izolaţie şi altele asemenea.

**ART. 33**

  (1) Deşeurile din construcţii provenite de la populaţie se colectează prin grija deţinătorului şi sunt transportate de către operator în baza unui contract de prestări servicii la instalaţiile de concasare/sortare/valorificare sau la depozitele conforme, dacă acestea nu pot fi valorificate.

  (2) Colectarea deşeurilor din construcţii se realizează numai în containere standardizate acoperite, sau saci tip big-bag, fiind interzisă abandonarea/deversarea acestor deşeuri în recipientele sau containerele în care se depun deşeurile municipale.

  (3) Transportul deşeurilor din construcţii provenite de la populaţie se realizează în containerele sau sacile tip big-bag în care s-a realizat colectarea sau în mijloace de transport prevăzute cu sistem de acoperire a încărcăturii, pentru a nu avea loc degajarea prafului sau împrăştierea acestora în timpul transportului.

  (4) În cazul deşeurilor din construcţii prin a căror manipulare se degajă praf se vor lua măsurile necesare de umectare, astfel încât cantitatea de praf degajată în aer să fie sub concentraţia admisă.

**ART. 34**

  Eliminarea deşeurilor se face la depozitele conforme, în sectoarele stabilite pentru depozitarea deşeurilor din construcţii şi demolări, cu respectarea condiţiilor impuse de tehnologia de depozitare controlată.

**ART. 35**

  (1) Deşeurile rezultate din construcţii, care conţin azbest, nu se amestecă cu celelalte deşeuri şi vor fi colectate separat, în aşa fel încât să nu se degajeze fibre din material; personalul care realizează această operaţie va purta echipament de protecţie, special, pentru lucrul cu azbestul.

  (2) Containerele în care se colectează deşeurile periculoase din construcţii trebuie să fie prevăzute cu semne convenţionale distinctive utilizate pentru avertizare în cazul substanţelor otrăvitoare şi să fie inscripţionate cu avertizarea "PERICOL DE MOARTE".

**ART. 36**

  Este interzisă abandonarea şi depozitarea deşeurilor din construcţii şi demolări pe domeniul public sau privat al autorităţii administraţiei publice locale.

  **SECŢIUNEA a 3-a
  Organizarea prelucrării, neutralizării şi valorificării materiale şi energetice a deşeurilor**

**ART. 37**

  (1) Indiferent de natura deşeurilor, acestea vor fi supuse unui proces de prelucrare, neutralizare şi valorificare materială şi energetică.

  (2) Operatorii trebuie să îşi organizeze activitatea astfel încât să se asigure un grad cât mai mare de valorificare a deşeurilor.

  (3) Metodele şi tehnologiile de valorificare a deşeurilor trebuie să respecte legislaţia în vigoare şi să fie în concordanţă cu planurile de gestionare a deşeurilor la nivel naţional, regional, judeţean local, după caz.

**ART. 38**

  (1) Deşeurile biodegradabile colectate separat, inclusiv cele preponderent vegetale provenite din parcuri, grădini, curţi şi alte spaţii verzi sunt transportate la staţia de transfer din Municipiul Targu Secuiesc sau la CMID Boroșneu Mare pentru obţinerea de compost, care trebuie să îndeplinească condiţiile de calitate pentru utilizarea sa în agricultură.

**ART. 39**

  În cazul gospodăriilor individuale din mediul rural şi al celor din zonele periferice ale localităţilor din mediul urban se pot amenaja instalaţii proprii de neutralizare prin compostare în amenajări proprii, care nu poluează mediul şi nu produc disconfort, amplasate la cel puţin 10 m de locuinţe, în incinta gospodăriei.

**SECŢIUNEA a 4-a**

**Operarea/Administrarea staţiilor de transfer pentru deşeurile municipale**

**ART. 40**

  UAT Municipiul Targu Secuiesc nu detine statie de transfer pentru deseurile municipale, exista o statie de transfer pe teritoriul Mun. Tg. Secuiesc, care este in proproetatea Judetului Covasna, care este administrat de operatorul CMID Borosneu Mare, care va fi utilizat in conformitate cu Planul Judeteam de gestionare a deseurilor al judetului Covasna.

**SECŢIUNEA 5-a**

**Sortarea deşeurilor municipale în stațiile de sortare**

 **ART. 41**

 (1) Pentru reducerea volumului, a cantităţii, facilitând manevrarea, şi pentru creşterea gradului de recuperare, deşeurile destinate depozitării trebuie sortate.

 (2) Deşeurile selectate separat (hârtie şi carton, de plastic şi metal, sticla, lemn) colectate separat de la toţi producătorii de deşeuri pe teritoriul unităţii administrative-teritoriale se transportă către staţia de sortare numai de către operatorii licenţiaţi A.N.R.S.C. care au contracte de delegare a gestiunii încheiate cu autorităţile administraţiei publice locale/asociaţia de dezvoltare intercomunitară sau, în cazul gestiunii directe, au hotărâre de dare în administrare a acestei activităţi.

 (3) Sortarea se realizează pe tipuri de materiale, în funcţie de cerinţele de calitate solicitate de operatorii reciclatori și se realizează de către operatorul CMID Boroșneu Mare.

 (4) Operatorul împreună cu Asociația de dezvoltare intercomunitară ”Sistem Integrat de Management al Deșeurilor în județul Covasna” si UAT membre ADI, vor lua măsuri pentru informarea, responsabilizarea, educarea şi conştientizarea populaţiei cu privire la necesitatea preselectării şi valorificării materialelor recuperabile, prin toate mijloacele pe care le au la îndemână: mass-media scrisă şi audiovizuală, retele de socializare, broşuri, afişe, inclusiv în şcoli.

**ART. 42**

 (1) În cazul sistemelor de precolectare separată a deşeurilor majoritar organice, biodegradabile sau în urma unei acţiuni de selectare şi separare a deşeurilor organice de alte deşeuri provenite din activitatea menajeră, acestea vor fi procesate în staţii speciale de compostare, la CMID Boroșneu Mare.

**SECŢIUNEA a 6-a
  Organizarea tratării mecano-biologice a deşeurilor municipale**

**ART. 43**

  (1) În cadrul staţiei de tratare mecano-biologică se primesc, în vederea tratării prin procedee mecanice şi biologice, numai fracţia umedă din deşeurile municipale (deşeuri reziduale colectate în amestec cu deşeuri biodegradabile). Nu sunt acceptate la tratare deşeurile reciclabile colectate separat şi deşeurile periculoase.

  (2) Biodeşeurile colectate separat sunt acceptate la staţiile de tratare mecano-biologică numai dacă acestea sunt dotate cu celule special amenajate pentru producerea de compost.

 (3) Biodeșeurile sunt transportate la Stația de transfer din Mun. Târgu Secuiesc și/sau la CMID Boroșneu Mare.

**CAPITOLUL III**

**Drepturi şi obligaţii**

**SECŢIUNEA 1**

**Drepturile şi obligaţiile operatorilor serviciului de salubrizare**

**ART. 44**

 (1) Operatorul serviciului de salubrizare va acţiona pentru implicarea deţinătorilor de deşeuri în gestionarea eficientă a acestora şi transformarea treptată a deţinătorilor de deşeuri în "operatori activi de mediu", cel puţin la nivelul habitatului propriu.

 (2) Asociaţia A.D.I. si UAT membre împreună cu operatorul vor asigura condiţiile materiale pentru realizarea precolectării selective, în paralel cu conştientizarea utilizatorilor asupra tratării cu responsabilitate a problemei deşeurilor.

 (3) ADI şi UAT membre se vor implica în înfiinţarea sistemelor de precolectare şi colectare selectivă a deşeurilor menajere de la populaţie şi de popularizare şi instruire a acesteia privind condiţiile de mediu, impactul deşeurilor asupra mediului, inclusiv în toate unităţile de învăţământ pe care le gestionează.

**ART. 45**

 (1) Drepturile şi obligaţiile operatorului serviciului de salubrizare se constituie ca un capitol distinct în cadrul:

 a) regulamentului serviciului de salubrizare delegat;

 b) contractului de prestare a serviciului de salubrizare pentru utilizatori;

 c) contractul de delegare a serviciului.

**ART. 46**

 Operatorul serviciului de salubrizare au următoarele drepturi:

 a) să încaseze contravaloarea serviciului de salubrizare prestat/contractat, corespunzător tarifului aprobat de Asociaţia de dezvoltare intercomunitară pentru serviciile de salubrizare a localităţilor determinat în conformitate cu normele metodologice in vigoare;

 b) să asigure echilibrul contractual pe durata contractului de delegare a gestiunii;

 c) să solicite ajustarea tarifului în raport cu evoluţia generală a preţurilor şi tarifelor din economie;

 d) să propună modificarea tarifului aprobat în situaţiile de schimbare semnificativă a echilibrului contractual;

 e) să aibă exclusivitatea prestării serviciului de salubrizare pentru toţi utilizatorii din raza unităţii administrativ-teritoriale pentru care are contract de delegare a gestiunii;

 f) să aplice la facturare tarifele aprobate de Asociaţie conform prevederilor legale;

 g) să suspende sau să limiteze prestarea serviciului, fără plata vreunei penalizări, cu un preaviz de 5 zile lucrătoare, dacă sumele datorate nu au fost achitate după 45 de zile de la primirea facturii;

 h) să solicite recuperarea debitelor în instanţă.

 i) să solicite de la UAT achitarea contravalorii serviciilor prestate pentru producatorii de deseuri neidentificate, respectiv cele fara contract.

**ART. 47**

 Operatorii serviciilor de salubrizare au următoarele obligaţii:

 a) să ţină gestiune separată pentru fiecare activitate în parte, pentru a se putea stabili tarife juste în concordanţă cu cheltuielile efectuate;

 b) să asigure prestarea serviciului de salubrizare conform prevederilor contractuale şi cu respectarea prezentului regulament, prescripţiilor, normelor şi normativelor tehnice în vigoare;

 c) să furnizeze Asociaţiei, respectiv A.N.R.S.C., informaţiile solicitate şi să asigure accesul la documentele şi documentaţiile pe baza cărora prestează serviciul de salubrizare, în condiţiile legii;

 d) să deţină toate avizele, acordurile, autorizaţiile şi licenţele necesare prestării activităţilor specifice serviciului de salubrizare, prevăzute de legislaţia în vigoare;

 e) să respecte angajamentele luate prin contractele de prestare a serviciului de salubrizare;

 f) să presteze serviciul de salubrizare la toţi utilizatorii din raza unităţiilor administrativ-teritoriale pentru care are contract de delegare a gestiunii, să colecteze întreaga cantitate de deşeuri, dacă cantităţile suplimentare sunt precolectate în saci preplătiţi achiziţionate de la furnizor sau dacă aceste cantităţi suplimentare se colectează pe baza comenzii suplimentare a utilizatorului, şi să lase în stare de curăţenie spaţiul destinat depozitării recipientelor de precolectare şi domeniul public. Dacă cantităţile suplimentare nu se precolectează în condiţiile prezentului Regulament, operatorul va refuza colectarea acestora, iar utilizatorul serviciului va suporta consecinţele precum şi amenzile aplicate conform actelor normative în materie pentru nerespectarea normelor referitoare la depozitarea deşeurilor;

 g) să doteze punctele de colectare cu recipiente şi/sau containere în cantităţi suficiente, cu respectarea normelor în vigoare;

 h) să ţină la zi, împreună cu autorităţile administraţiei publice, evidenţa tuturor utilizatorilor cu şi fără contracte de prestări servicii în vederea decontării prestaţiei direct din bugetul local, pe baza taxelor locale instituite în acest sens.

 i) să respecte indicatorii de performanţă stabiliţi prin contractul de delegare a gestiunii şi precizaţi în regulamentul serviciului de salubrizare, să îmbunătăţească în mod continuu calitatea serviciilor prestate;

 j) să aplice metode performante de management care să conducă la reducerea costurilor specifice de operare;

 k) să doteze utilizatorii cu mijloacele necesare precolectării selective, în condiţiile stabilite de prezentul regulament;

 l) să verifice starea tehnică a mijloacelor de precolectare şi să le înlocuiască pe cele care prezintă defecţiuni sau neetanşeităţi;

 m) să îşi extindă anual aria de activitate pentru serviciul de salubrizare, pentru a deservi întreaga comunitate a localităţii;

 n) să factureze serviciile prestate în conformitate cu procedurile proprii de facturare aprobate de autoritatea competentă, la tarife legal aprobate;

 o) să ţină evidenţa gestiunii deşeurilor şi să raporteze periodic autorităţilor competente situaţia, conform reglementărilor în vigoare;

1. să plătească despăgubiri persoanelor fizice sau juridice pentru prejudiciile provocate din culpă, inclusiv pentru restricţiile impuse deţinătorilor de terenuri aflate în perimetrul zonelor de protecţie instituite, conform prevederilor legale;
2. să plătească despăgubiri pentru întreruperea nejustificată a prestării serviciului şi să acorde bonificaţii procentuale din valoarea facturii utilizatorilor în cazul prestării serviciului sub parametrii de calitate prevăzuţi în contractele de prestare;

**SECŢIUNEA 2**

**Drepturile şi obligaţiile utilizatorilor**

 **ART. 48**

 (1) Au calitatea de utilizator al serviciului de salubrizare beneficiarii individuali sau colectivi, direcţi ori indirecţi, definiţi potrivit Legii serviciilor comunitare de utilităţi publice.

 (2) Dreptul, fără discriminare, de acces la serviciul de salubrizare, de utilizare a acestuia, precum şi la informaţiile publice este garantat tuturor utilizatorilor.

**ART. 49**

 Utilizatorii au următoarele drepturi:

 a) să utilizeze, liber şi nediscriminatoriu, serviciul de salubrizare, în condiţiile contractului de prestare;

 b) să solicite şi să primească, în condiţiile legii şi ale contractelor de prestare, despăgubiri sau compensaţii pentru daunele provocate lor de către operator prin nerespectarea obligaţiilor contractuale asumate ori prin prestarea unor servicii inferioare, calitativ, a parametrilor tehnici stabiliţi prin contract sau prin normele tehnice în vigoare;

 c) să se asocieze în organizaţii neguvernamentale pentru apărarea, promovarea şi susţinerea intereselor proprii;

 d) să primească şi să utilizeze informaţii privind serviciul de salubrizare, despre deciziile luate în legătură cu acest serviciu de către autorităţile administraţiei publice locale, Asociaţie, A.N.R.S.C. sau operator, după caz;

 e) să fie consultaţi, direct sau prin intermediul unor organizaţii neguvernamentale reprezentative, în procesul de elaborare şi adoptare a deciziilor, strategiilor şi reglementărilor privind activităţile din sectorul serviciului de salubrizare;

 f) să se adreseze, individual ori colectiv, prin intermediul unor asociaţii reprezentative, autorităţilor administraţiei publice locale ori instanţelor judecătoreşti, în vederea prevenirii sau reparării unui prejudiciu direct ori indirect;

 g) să li se presteze serviciul de salubrizare în condiţiile prezentului regulament, ale celorlalte acte normative în vigoare, la nivelurile stabilite în contract;

 h) să primească răspuns în maximum 30 de zile la sesizările adresate operatorului sau autorităţilor administraţiei publice locale şi centrale cu privire la neîndeplinirea unor condiţii contractuale;

 i) utilizatorilor le este garantat dreptul de acces la serviciile de salubrizare şi de utilizare a acestora.

**ART. 50**

 Utilizatorii au următoarele obligaţii:

a) să respecte prevederile prezentului regulament şi clauzele contractului de prestare a serviciului de salubrizare;

 b) să achite în termenele stabilite obligaţiile de plată, în conformitate cu prevederile contractului de prestare a serviciului de salubrizare;

 c) să asigure accesul utilajelor de colectare a deşeurilor la punctele de colectare;

 d) să asigure preselectarea pe categorii a deşeurilor reciclabile, rezultate din gospodăriile proprii sau din activităţile lucrative pe care le desfăşoară, precum şi depozitarea acestora în containere asigurate de operatorul serviciului de salubrizare numai în locurile special amenajate;

 e) să aplice măsuri privind deratizarea şi dezinsecţia, stabilite de autoritatea locală şi de direcţia de sănătate publică teritorială;

 f) să accepte limitarea temporară a prestării serviciului ca urmare a execuţiei unor lucrări prevăzute în programele de reabilitare, extindere şi modernizare a infrastructurii tehnico-edilitare;

 g) să respecte normele de igienă şi sănătate publică stabilite prin actele normative în vigoare;

 h) să încheie contracte pentru prestarea uneia dintre activităţile serviciului de salubrizare menţionate la art. 2 numai cu operatorul care are dreptul să presteze astfel de activităţi în aria teritorial-administrativă în care se află utilizatorul;

 i) să execute operaţiunea de precolectare în recipientele cu care sunt dotate punctele de colectare de operatorul serviciului de salubrizare, în conformitate cu sistemul de colectare stabilit de autorităţile administraţiei publice locale şi prevăzute în contract. Fracţiunea umedă a deşeurilor va fi depusă în saci de plastic şi apoi în recipientul de colectare;

 j) să primească de la operator, contra cost saci de plastic pentru colectarea selectivă a deşeurilor reciclabile;

 k) să menţină în stare de curăţenie spaţiile în care se face precolectarea, precum şi recipientele în care se depozitează deşeurile municipale în vederea colectării;

 l) să execute operaţiunea de precolectare în condiţii de maximă siguranţă din punct de vedere al sănătăţii oamenilor şi al protecţiei mediului, astfel încât să nu producă poluare fonică, miros neplăcut şi răspândirea de deşeuri;

 m) să nu introducă în recipientele de precolectare deşeuri din categoria celor cu regim special (periculoase, toxice, explozive), animaliere, provenite din construcţii, din toaletarea pomilor sau curăţarea şi întreţinerea spaţiilor verzi ori provenite din diverse procese tehnologice care fac obiectul unor tratamente speciale, autorizate de direcţiile sanitare veterinare sau de autorităţile de mediu;

 n) să colecteze şi să depoziteze selectiv deşeurile de ambalaje în recipiente diferite, inscripţionate corespunzător şi amplasate de operatorul serviciului de salubrizare în spaţiile special amenajate de autorităţile administraţiei publice locale;

 o) să asigure curăţenia incintelor proprii, precum şi a zonelor cuprinse între imobil şi domeniul public (până la limita stabilită de Primării şi comunicată Asociaţiilor de proprietari/locatari şi persoanelor fizice şi juridice după caz);

 p) să asigure curăţenia locurilor de parcare pe care le au în folosinţă din domeniul public, dacă este cazul, şi să nu efectueze reparaţii care pot produce scurgerea uleiurilor, carburanţilor şi lubrifianţilor sau spălarea autovehiculelor;

 q) să nu arunce deşeuri municipale şi obiecte de uz casnic pe străzi, în parcuri, pe terenuri virane sau în coşurile de hârtii amplasate pe domeniul public ori în locuri publice;

 r) să depoziteze hârtiile şi resturile mărunte de ambalaje care se produc cu ocazia utilizării mijloacelor de transport şi a activităţii desfăşurate pe străzile localităţii în coşurile de hârtii amplasate de operator de-a lungul străzilor, în parcuri şi alte asemenea locuri;

 s) să menţină curăţenia pe trotuare, pe partea carosabilă a străzii sau a drumului, pe porţiunea din dreptul condominiului, gospodăriei şi a locurilor de parcare pe care le folosesc;

 t) să îndepărteze zăpada şi gheaţa de pe trotuarele din dreptul imobilelor în care locuiesc;

 u) să păstreze curăţenia pe arterele de circulaţie, în pieţe, târguri şi oboare, în parcuri, locuri de joacă pentru copii şi în alte locuri publice;

 v) utilizatorii care părăsesc timp de mai mult de o lună domiciliul sunt obligaţi să restituie operatorului recipientul deţinut cu titlu de comodat, în caz contrar sunt obligaţi să cumpere recipientul de la operator;

 z) utilizatorii care produc cantităţi suplimentare faţă de capacitatea de precolectare a recipientelor deţinute, sunt obligaţi să precolecteze aceste cantităţi în saci preplătiţi achiziţionate de la furnizor, sau să solicite în scris operatorului transportul cantităţilor suplimentare separat şi contra cost;

 x) utilizatorii persoane juridice care deţin recipienţi de precolectare cu titlu de închiriere şi nu solicită transportul de deşeuri nici o dată într-o perioadă de o lună, sunt obligaţi să plătească operatorului o chirie diferenţiată pentru recipienţii cu care sunt dotaţi. Chiria diferenţiată va consta în majorarea tarifului de închirere a recipientului cu un procent de până la 100 % conform tarifelor aprobate.

 y) utilizatorii care in momentul incheierii contractului de salubrizare nu pot dovedi ca nu au folosit serviciul de salubrizare contra cost - pentru perioada in care nu au avut contract de prestari servicii de salubrizare valabila, sunt obligati sa achite pretul serviciilor prestate retroactiv pentru intreaga perioada pentru care a beneficiat de serviciile prestate in mod gratuit.

**CAPITOLUL IV**

**Determinarea cantităţilor şi volumului de lucrări prestate**

**ART. 51**

 (1) La încheierea contractului de prestări servicii, operatorul are obligaţia de a menţiona în contract cantităţile de deşeuri ce urmează a fi colectate.

 (2) În cazul asociaţiilor de proprietari/locatari sau a utilizatorilor care deţin în proprietate gospodării individuale, contractul se încheie pentru cantitatea de deşeuri colectate pe lună stabilită în funcţie de numărul total de persoane care au aceeaşi adresă.

 (3) În cadrul contractelor încheiate cu utilizatorii se vor stipula standardele, normativele şi tarifele legale, valabile la data încheierii acestora.

 (4) Contractele de prestări servicii se vor încheia cu următoarele categorii de utilizatori:

  a) proprietari de gospodării individuale sau reprezentanţi ai acestora;

  b) asociaţii de proprietari/locatari, prin reprezentanţii acestora;

  c) operatori economici;

  d) instituţii publice.

**ART. 52**

 (1) În vederea dotării punctelor de colectare cu recipiente sau containere pentru deşeurile menajere şi cele asimilate acestora, provenite de la utilizatorii casnici, operatorul va stabili pe bază de măsurători norme locale de deşeuri produse.

 (2) Pentru deşeurile provenite de la operatorii economici, cantităţile de deşeuri produse, tipul acestora, compoziţia, modul de tratare, condiţiile de transport, modul de depozitare vor fi cele menţionate în autorizaţia de mediu eliberată de autorităţile competente.

 (3) Determinarea cantităţilor de deşeuri primite la depozit se face prin calcule volumetrice.

 (4) Pentru deşeurile provenite de la lucrări de construcţii, operatorii vor stabili cu producătorii unor astfel de deşeuri modalitatea de determinare a cantităţii acestor deşeuri.

**CAPITOLUL V**

**Indicatori de performanţă şi de evaluare a serviciului de salubrizare**

**ART. 53**

  (1) Consiliile locale şi Asociaţia de Dezvoltare Intercomunitară pentru implementarea proiectului „Sistem de management integrat al deșeurilor în județul Covasna (ADI-SIMD)” după caz, stabilesc şi aprobă valorile indicatorilor de performanţă ai serviciului de salubrizare şi penalităţile aplicate operatorului în caz de nerealizare, după dezbaterea publică a acestora.

  (2) Indicatorii de performanţă ai serviciului de salubrizare se precizează în caietul de sarcini, precum şi în hotărârea de dare în administrare sau contractul de delegare a gestiunii serviciului de salubrizare, după caz.

  (3) Autorităţile administraţiei publice locale şi asociaţiile de dezvoltare intercomunitare sunt responsabile de stabilirea nivelurilor de calitate a indicatorilor de performanţă ce trebuie îndeplinite de operatori, astfel încât să se asigure atingerea şi realizarea ţintelor/obiectivelor conform legislaţiei în vigoare din domeniul gestionării deşeurilor.

  (4) Autorităţile administraţiei publice locale sau asociaţiile de dezvoltare intercomunitară, după caz, aplică penalităţi contractuale operatorului serviciului de salubrizare în cazul în care acesta nu prestează serviciul la parametrii de eficienţă şi calitate la care s-a obligat ori nu respectă indicatorii de performanţă ai serviciului.

**ART. 54**

  (1) Indicatorii de performanţă stabilesc condiţiile ce trebuie respectate de operatori pentru asigurarea serviciului de salubrizare a localităţilor cu privire la:

  a) continuitatea din punct de vedere cantitativ şi calitativ;

  b) atingerea obiectivelor şi ţintelor pentru care autoritatea administraţiei publice locale/asociaţia de dezvoltare intercomunitară sunt responsabile;

  c) prestarea serviciului pentru toţi utilizatorii din aria sa de responsabilitate;

  d) adaptarea permanentă la cerinţele utilizatorilor;

  e) excluderea oricărei discriminări privind accesul la serviciile de salubrizare;

  f) respectarea reglementărilor specifice din domeniul protecţiei mediului şi al sănătăţii populaţiei;
  g) implementarea unor sisteme de management al calităţii, al mediului şi al sănătăţii şi securităţii muncii.

**ART. 55**

  Indicatorii de performanţă trebuie să asigure evaluarea continuă a operatorului cu privire la următoarele activităţi:

  a) contractarea serviciului de salubrizare;

  b) măsurarea, facturarea şi încasarea contravalorii serviciilor efectuate;

  c) îndeplinirea prevederilor din contract cu privire la calitatea serviciilor efectuate;

  d) menţinerea unor relaţii echitabile între operator şi utilizator prin rezolvarea rapidă şi obiectivă a problemelor, cu respectarea drepturilor şi obligaţiilor care revin fiecărei părţi;

  e) soluţionarea în timp util a reclamaţiilor utilizatorilor referitoare la serviciile de salubrizare;

  f) prestarea serviciului de salubrizare pentru toţi utilizatorii din raza unităţii administrativ-teritoriale pentru care are hotărâre de dare în administrare sau contract de delegare a gestiunii;

  g) prestarea de servicii conexe serviciului de salubrizare - informare, consultanţă;

  h) atingerea ţintelor privind gestionarea deşeurilor.

**ART. 56**

  În vederea urmăririi respectării indicatorilor de performanţă, operatorul de salubrizare trebuie să asigure:

  a) gestiunea serviciului de salubrizare conform prevederilor contractuale;

  b) gradul asigurării colectării separate a deşeurilor menajere şi similare;

  c) gradul asigurării cu recipiente de colectare a producătorilor de deşeuri;

  d) evidenţa clară şi corectă a utilizatorilor;

  e) înregistrarea activităţilor privind măsurarea prestaţiilor, facturarea şi încasarea contravalorii serviciilor efectuate;

  f) înregistrarea reclamaţiilor şi sesizărilor utilizatorilor şi modul de soluţionare a acestora.

**ART. 57**

  În conformitate cu competenţele şi atribuţiile legale ce le revin, autorităţile administraţiei publice centrale şi locale, precum şi A.N.R.S.C. au acces neîngrădit la informaţii necesare stabilirii:

  a) modului de aplicare a legislaţiei şi a normelor emise de A.N.R.S.C.;

  b) modului de respectare şi îndeplinire a obligaţiilor contractuale asumate;

  c) calităţii şi eficienţei serviciilor prestate la nivelul indicatorilor de performanţă stabiliţi în contractele directe sau în contractele de delegare a gestiunii;

  d) modului de administrare, exploatare, conservare şi menţinere în funcţiune, dezvoltare şi/sau modernizare a sistemelor publice din infrastructura edilitar-urbană încredinţată prin contractul de delegare a gestiunii;

  e) modului de formare şi stabilire a tarifelor pentru serviciul de salubrizare;

  f) respectării parametrilor ceruţi prin prescripţiile tehnice şi prin norme metodologice.

**CAPITOLUL VI**

**Dispoziţii tranzitorii şi finale**

**ART 58**

(1) Constatarea contravenţiilor şi aplicarea sancţiunilor se face de către primari şi/sau împuterniciţii acestora şi de împuterniciţii preşedintelui A.N.R.S.C., iar aplicarea penalităților contractuale se face de reprezentanții A.D.I.

 (2) În cadrul contractelor încheiate cu utilizatorii (aplicabil în cazul în care plata operatorului se face prin tarif) se vor stipula standardele, normativele şi tarifele legale, valabile la data încheierii acestora. De asemenea, se vor face trimiteri şi la actele normative care trebuie respectate din punct de vedere al protecţiei mediului şi al sănătăţii publice.

(3) A.N.R.S.C. va monitoriza aplicarea prevederilor prezentului regulament-cadru.

 (4) Anexa privind – Indicatorii de performanță**,** face parte integrantă din prezentul Regulament.

ADI SIMD Gosp-Com SRL